એલિસનું સેવાકાર્ય આપણી સમક્ષ લોકશક્તિના પ્રયોગનો માર્ગ ખુલ્લો કરે છે. સરકારો તો આવશે અને જશે, તે તો પોતાની રીતે જ કામ કરશે અને સમાજના પ્રાણભૂત પ્રશ્નો ઠેરના ઠેર રહેશે. એટલે સ્વતંત્ર દેશે તો પ્રજાકીય પ્રશ્નો પોતે જ પોતાના હાથમાં લઈ નિવારવા પડશે. આ જ સાચો નાગરિક ધર્મ છે. કેવળ સંકટકાળમાં રાહતકાર્ય કરી છૂટવાની આ વાત નથી. આપણા માથા પર સંકટના જે કાળાં વાદળ કાયમ માટે ઘેરાયેલા રહે છે તેને વિખેરવાની વાત છે. જનતાની પોતાની એક સ્વતંત્ર લોકસંસદ છે, તેના કાયદાકાનૂન રીતરસમ કેવા નિરાળા હોય છે તેનું ઉજ્જવળ દષ્ટાંત એલિસના જીવનકાર્યમાંથી સાંપડે છે. ગામેગામ આવી એલિસબહેન આગળ આવે તો એને અનુસરવાની મોટી સેના એને મળી જ રહેશે. એલિસને બજાજ કે એવા જ બીજા સો-સો એવૉર્ડો આપી નવાજીશું, તેથી અદકેરી નવાજીશ એના કાર્યને અપનાવી લેવાથી થશે.